<classify> UJUMBE wa kampuni saba kutoka Uturuki umewasili nchini kutembelea maeneo ya uwekezaji wa viwanda vikubwa vya nguo, sukari, saruji, nishati, kilimo na vya kutengeneza vifaa mbalimbali vya ujenzi, ambavyo uwekezaji ukikamilika, Watanzania zaidi ya 1,400 watapata ajira.Kampuni hizo zitakapowekeza zitaungana na kampuni nyingine 48 za Kituruki ambazo kwa sasa tayari zimewekeza nchini Dola za Marekani bilioni 324 na kuzalisha ajira zaidi ya 3,500 kwa Watanzania.Aidha, kampuni hizo zitawekeza katika ujenzi wa kisasa wa hoteli za nyota tano na maduka ya kisasa jijini Dodoma, ikiwa ni sehemu ya kuunga mkono kwa vitendo azma ya serikali ya awamu ya tano ya kuhamia jijini humo ambako ndiyo makao makuu ya nchi.Naibu Waziri wa Mambo ya Nje na Ushirikiano wa Afrika Mashariki, Dk Damas Ndumbaro aliyasema hayo jana Dar es Salaam wakati akizungumza na waandishi wa habari kuhusu ujumbe huo uliokuja kuangalia fursa za uwekezaji katika viwanda vikubwa.Dk Ndumbaro alisema ujumbe huo unafanya ziara ya siku sita kuanzia jana hadi Novemba 24, mwaka huu na ni mwendelezo wa juhudi za makusudi zilizoanzishwa na Rais John Magufuli za kuifanya Tanzania kuwa nchi ya viwanda na kufikia uchumi wa kati ifikapo 2025.Juhudi hizo zilizoanzishwa na Rais zimeungwa mkono na wadau mbalimbali ikiwemo wizara yetu...Tunampongeza pia Balozi wetu wa Uturuki ambaye amefanikisha ziara hii pamoja na Taasisi ya Sekta Binafsi TPSF na TIC Kituo cha Uwekezaji ambao wamefanya kazi nzuri kuhakikisha kwamba uhusiano wa kibiashara na kiuchumi kati ya Tanzania na Uturuki yanazidi kukua siku hadi siku, alisema Dk Ndumbaro.Alisema kampuni hizo zitawekeza katika maeno mbalimbali, ikiwemo uwekezaji wa viwanda vya nguo mkoani Simiyu kwa kuwa ni moja ya mikoa inayolima pamba kwa wingi na imekaa vizuri kijiografia kwa kupakana na mikoa mingine inayolima pamba kwa wingi. Aidha, alisema kampuni hizo zitawekeza katika viwanda vya sukari ili kujibu kiu ya Watanzania ambao wana upungufu wa sukari wa mara kwa mara sambamba na kuwekeza katika viwanda vya saruji kutokana na matumizi ya saruji nchini kukua kwa kasi kutokana na ujenzi wa miradi mikubwa. Uti wa mgongo wa uchumi wa Tanzania ni kilimo hivyo katika kampuni hizo saba zinazokuja zipo kampuni ambazo zina nia ya kuwekeza katika sekta ya kilimo hasa viwanda vya kuchakata mazao ya kilimo, alibainisha Dk Ndumbaro.Pia alisema watawekeza katika viwanda vya kutengeneza vifaa mbalimbali vya ujenzi, nishati na kuunga mkono azimio la kuhamia Dodoma kwa vitendo kwa kujenga hoteli za nyota tano Dodoma na maduka makubwa ya bidhaa ya kimataifa jijini Dodoma.Uturuki ni nchi ya kwanza kuunga mkono juhudi hizi kwa vitendo hivyo tunawashukuru sana, alisema. Alisema leo kutakuwa na mkutano katika ya wageni hao na TIC, Wizara ya Viwanda, Biashara na Uwekezaji, TPSF, Chama cha Wafanyabiashara wenye Viwanda na Kilimo TCCIA, Mamlaka ya Ukanda wa Mauzo Nje EPZA, Shirika la Umeme Tanesco, Mamlaka ya Udhibiti wa Huduma za Maji na Nishati Ewura na wadau wengine.Novemba 20, wadau wetu wataelekea Dodoma na kuangalia maeneo ya kuwekeza maduka makubwa ya kisasa na maeneo ya kujenga hoteli, Novemba 21, wataelekea Simiyu na Novemba 22 watafanya mkutano na Novemba 23 watarudi Dar es Salaam na Novemba 24, watarudi Uturuki, aliongeza naibu waziri.Alimshukuru Balozi wa Tanzania nchini Ururuki, Elizabeth Kiondo pamoja na Balozi wa Uturuki nchini, Ali Davutoglu kwa kazi nzuri wanayoifanya na kusema kuwa mahusiano kati ya nchi hizo ni ya kipekee kwa kuwa mwaka 2009, Uturuki ilifungua ubalozi nchini na mwaka 2016 Tanzania walifungua ubalozi Uturuki.Tangu tumefungua ubalozi ule, urari wa kibiashara kati ya Tanzania na Uturuki umekuwa ukiongezeka na kwa mujibu wa takwimu za 2017, zinaonesha kwamba urari wa kibiashara umekuwa chanya kwa upande wa kitanzania na hii hutokea mara chache sana mana mara nyingi biashara kati yetu na wenzetu wa Ulaya tunanunua vitu vingi zaidi kutoka kwao kuliko tunavyopeleka, alieleza Dk Ndumbaro.Alisema takwimu hizo zinaonesha Tanzania imenunua Sh bilioni nane, lakini imeuza Sh bilioni 149, hivyo urari ni mzuri na kuonesha biashara kati ya Tanzania na Uturuki inakua zaidi ambako hata ujenzi wa Reli ya Kati kutoka Dar es Salaam kwenda Mwanza inajengwa na kampuni ya Kituruki.Aidha, utalii umekua na kwa mwaka 2012 idadi ya watalii kutoka Uturuki ilikuwa ni 2,700, lakini mwaka jana idadi ya watalii kutoka Uturuki ilikuwa ni 9,000 na hiyo imechangiwa na juhudi zilizofanywa na wizara kupitia ubalozi na uwepo wa ndege ya moja kwa moja kutoka Uturuki kuingia Tanzania pamoja na kutangazwa kwa vivutio vya Utalii vilivyopo.  <topic>: kitaifa 